b"\n_START_ARTICLE_\nYe Qun\n_START_SECTION_\nUnge \xc3\xa5r\n_START_PARAGRAPH_\nI 1935 begynte hun ved middelskolen tilknyttet Beijings pedagogiske universitet, og deltok ved beijingstudentenes antijapanske demonstrasjoner den 9. desember 1935. Tidlig under den annen kinesisk-japanske krig gikk  hun med i Kuomintang, men senere dro hun til Yan'an og sluttet seg i 1938 til Det kinesiske kommunistiske parti.\n_START_SECTION_\nPolitisk karriere\n_START_PARAGRAPH_\nEtter den kommunistiske seier i 1949 overtok Ye Qun rollen som Lin Biaos sekret\xc3\xa6r. Hun kom etterhvert aktivt inn i politikken, og st\xc3\xb8ttet i 1965 Lin Biao i bestrebelsene p\xc3\xa5 \xc3\xa5 bringe Luo Ruiqing, Folkets frigj\xc3\xb8ringsh\xc3\xa6rs generalstabssjef, til fall. I denne forbindelse ble hun i desember 1965 med p\xc3\xa5 et m\xc3\xb8te i politbyr\xc3\xa5et, selv om hun p\xc3\xa5 det tidspunkt ikke var medlem av det. Hun fikk ordet tre ganger og talte i sammenlagt ti timer om Luo Ruiqings \xc2\xabovertredelser\xc2\xbb mot maoismens tankegods. _NEWLINE_Etter 1967 ble Ye Qun f\xc3\xb8rst medlem av h\xc3\xa6rens kulturrevolusjonsgruppe (\xe5\x85\xa8\xe5\x86\x9b\xe6\x96\x87\xe5\x8c\x96\xe9\x9d\xa9\xe5\x91\xbd\xe5\xb0\x8f\xe7\xbb\x84), og etterhvert ble hun gruppens leder. Derutover ble hun i august 1967 en av de fire grunnleggende medlemmer av Den sentrale milit\xc3\xa6rkommisjons forvaltningsbyr\xc3\xa5. Ved den 9. nasjonale partikongress i 1969 ble hun medlem av Sentralkomiteen for det kinesiske kommunistiske parti, likes\xc3\xa5 medlem av politbyr\xc3\xa5et og til leder av Den sentrale milit\xc3\xa6rkommisjons forvaltningsbyr\xc3\xa5.\n_START_SECTION_\nFlukt og d\xc3\xb8d\n_START_PARAGRAPH_\nI l\xc3\xb8pet av kulturrevolusjonen oppstod det skjerpede maktkonflikter mellom grupperingen rundt Mao Zedongs hustru Jiang Qing, og grupperingen rundt Lin Biao, som Ye Qun naturlig tilh\xc3\xb8rte._NEWLINE_Det heter at Ye Qun tidlig i september 1971 besluttet at hennes s\xc3\xb8nn Lin Liguo skulle fors\xc3\xb8ke \xc3\xa5 ta livet av Mao Zedong i Shanghai. Attentatet slo feil idet Mao forandret sin reiserute p\xc3\xa5 kort varsel. Da Mao om kvelden den 12. september vendte tilbake til Beijing f\xc3\xb8r forventet, vekket det et inntrykk hos Ye Qun om at planen var blitt avsl\xc3\xb8rt. Ye Qun fors\xc3\xb8kte deretter sammen med sin mann, og med s\xc3\xb8nnen Liguo, \xc3\xa5 flykte med fly til Sovjetunionen. Men deres datter Lin Liheng r\xc3\xb8pet fluktplanen. Dermed m\xc3\xa5tte flukten fremskyndes, og gruppen (de nevnte pluss ni andre) la av sted med et fly som muligens ikke hadde tanket nok bensin, eller som kanskje hadde f\xc3\xa5tt en lekkasje slik at flybensin dryppet ut underveis. Flyet fl\xc3\xb8y i lav h\xc3\xb8yde for \xc3\xa5 unng\xc3\xa5 radaren, og dette innebar et h\xc3\xb8yere drivstofforbruk. Ca to timer etter start styrtet flyet over \xc3\x96nd\xc3\xb6rchaan i Mongolia.\n_START_SECTION_\nEkskludering fra kommunistpartiet\n_START_PARAGRAPH_\nDen 20. august 1973 vedtok Det kinesiske kommunistpartis sentralkomite at Ye Qun skulle ekskluderes fra Partiet med tilbakevirkende kraft."